Papersnake/gushiwen huggingface dataset:
题画三首 其一
文徵明（明代）

稍稍凉思集，依依炎景流。西风吹木叶，秋色满蘋州。

伊人何所怀，掇棹自夷犹。青山在蓬底，白云宿船头。

沧波渺然去，仰见天汉浮。飞尘暗岐路，回首正悠悠。
口占赠西岭秦子由之任呈迈
湛若水（明代）

有客秋到山，山高月色大。持赠明府行，相随到呈迈。
登岱 其三
殷岳（清代）

徂徕列前楹，济漯溁衣带。众山皆俯伏，俨如朝王会。

明堂不可复，汉秦失骄汰。惜矣大夫松，徒增后人慨。
寄题吴子山孤云亭
郭祥正（宋代）

重华不可见，曾参久为尘。孝道遂零落，为子吟孤云。

孤云泊南山，山下藏二亲。孤云自朝夕，坟草几冬春。

悠悠我之思，孤云浩无垠。注视讵能揽，倾耳那得闻。

音容劳梦想，涕泪濡衣巾。作亭坟之隅，奚止簠簋陈。

扬名与行道，勉勉期终身。采彼孤云篇，为子书诸绅。
望湖亭
王十朋（宋代）

杖屦登临望鉴湖，湖中一半已湮芜。谁能更继东都守，长使山阴水旱无。
奉使契丹二十八首其二十八筠州圣祖殿诗
苏辙（宋代）

毛侯始来，其则有意。
匪民之愚，礼教实坠。
章闻於朝，帝曰偷哉。
弗改弗营，何以示民。
春昼
郑刚中（宋代）

深村春昼永，事事不相关。
花少蜂蝶瘦，水清鸥鹭闲。
柏香熏纸帐，竹枕傍屏山。
付与悠然梦，乐哉天地间。
方岩许送纸不至
释居简（宋代）

巾山高出慈恩寺，蜀叟贫于郑广文。卷尽长廊无一叶，尚馀泼笔振孤军。

苍筠嫩杀空怀古，明玉方裁欠策勋。惆怅洛阳收贾后，欲书重吊楮生文。
晚渡钱塘江
王荫槐（清代）

罗刹江声殷似雷，扁舟摇兀怒涛堆。身从大地孤鸥泛，潮挟群山万马来。

南渡衣冠秋草寂，西陵鼓角夕阳哀。古怀牢落真无懒，呼取余杭酒一杯。
白头吟
唐庚（宋代）

秋风团扇情，夜雨长门意。高鸟既已逝，前鱼自当弃。

贱妾白头吟，知君怀异心。祗知茂陵女，不忆临邛琴。
浣溪沙
韩纯玉（明代）

手卷虾须上玉钩，疏疏急雨下梧楸。韶光生怕付东流。

红叶窗中无俗事，白云乡里有温柔。好留双鬓莫教秋。
游贡
王庭圭（宋代）

窜身楚西极，幽奇颇穷历。况此古道傍，横天竦苍璧。

何年始开古，工如鬼镵刻。飞空数百丈，突出清鲸额。

那知风雨时，云雷非窟宅。事迹堕渺茫，探讨失图籍。

岂无高世士，于此炼金液。不能久徘徊，上马空叹息。
河上督役怀器之寄呈公明叔度时器之鞫狱沧州
司马光（宋代）

河灾汎东郡，庐井多堙沦。
题舆得贤佐，姁妪安疲民。
遂令枯槁余，稍复苏阳春。
伊人屏外节，倜傥穷天真。
徒观浩荡波，莫测江海津。
矧兹同府士，一一随和珍。
公明抱全德，洞彻无缁磷。
叔度秉峻节，竦若凌霜筠。
顾兹不肖材，亦齿幕中宾。
同依松柏阴，共醉醍醐醇。
高论探要妙，佳句裁沮新。
有归纵难谑，杯案沾衣巾。
曾无礼节间，但以风期亲。
北州有疑狱，两造正纷纶。
当须于公断，然后无冤人。
送行出郊岐，扬鞭从此违。
隄繇春事起，行役未成归。
索居如几日，河草已芳菲。
徒然掩瑶瑟，坐叹知音稀。
昨夜西南风，梦中东北飞。
行行涉沧海，彷佛睹容晖。
寤思益惆怅，天长羽翼微。
离怀如柳色，极目正依依。
次韵宋次道学士重过礼院
苏颂（宋代）

斋居永日坐重帘，共叹清才久滞淹。
诗格转精缘大手，风情不薄早斑髯。
曲台论议于今美，东观翻雠载世兼。
孤学尸官犹有赖，繄君馀润远相沾。
朗湖道中因见二事信笔二首 其二
许月卿（宋代）

乌雀逢鹯皆忆凤，鸬鹚遇獭等求鱼。秋风雪散天无极，清晓冥冥鸿影孤。
赠龙光长老
苏轼（宋代）

东坡居士过龙光，求大竹作肩舆。得两竿。南华圭首座，方受请为此山长老。乃留一偈院中，须其至，授之，以为他时语录中第一问。

斫得龙光竹两竿，持归岭北万人看。
竹中一滴曹溪水，涨起西江十八滩。
晓巡北圃七绝
白玉蟾（宋代）

池边弄水手犹冰，藕臂风寒更粟生。
柳叶春深槐叶浅，桃花夜暗李花明。
方岩惠蕉丝布
释居简（宋代）

绿趁桄榔剪，黄如柘茧抽。海绡云湛染，鲁缟玉温柔。

待月投清夜，炊菰梦冷秋。直然无可报，杂佩不中酬。
望九里山
黄毓祺（明代）

十面奇兵九里藏，可怜走狗为谁忙。行人马上频回首，今日青山古战场。
闻琵琶忆九岁时从先君之秀水于江上闻此曲今十二年矣
吴宗爱（清代）

低唱清尊无限情，四弦何处韵凄清。分明暮雨春江上，十二年前倚舫听。
和太素同看梅花寄子华
韩维（宋代）

寒林冻卉谁观者，繁艳清香自得子。
天赋好花如有待，日寻幽径不知疲。
未逢驿使空怀远，犹喜山翁亦好奇。
昔岁一觞今一咏，共陶真意不为私。
北窗
陆游（宋代）

老人日夜衰，卧起常在背。
窗间一编书，终日圣贤对。
东皋客输米，粲粲珠出碓；南山僧饷茶，细细雪落磑；吾儿亦解事，稀甲自鉏菜。
一饥既退舍，百念皆卷旆。
闲身去俗远，澄念与道会。
宿痾走二竖，美睡造三昧。
挂冠反布韦，上印谢银艾。
庭中石苍然，此客真度外。
三十一岁吟
刘黻（宋代）

三十一年鸿荡癯，只影流落长江湄。
耐寒忍苦还力饥，寤寐千江圣贤书。
有时理到意独会，有时慾动心如痴。
有时目睫交宇宙，有时咫尺生藩篱。
有进开口邈豪杰，有时瞑目婴儿。
坚凝力量在深省，但守潇潇风雨难。
河北语
佚名（唐代）

唯此两何，杀人最多。
霜毛
苏泂（宋代）

深深四檐雨，眇眇一枝灯。
酒尽独愁妇，家贫全似僧。
中年多感慨，同好少交朋。
自省空诸有，霜毛未可憎。
句
吴沆（宋代）

叶稀林脱颖，沙现水分镳。
和陈翃郎中拜本府少尹兼侍御史献上侍中因呈同院诸公
卢纶（唐代）

金印垂鞍白马肥，不同疏广老方归。三千士里文章伯，

四十年来锦绣衣。节比青松当涧直，心随黄雀绕檐飞。

乡中贺者唯争路，不识传呼獬豸威。
初二夕报南川远行终夜思之追送至白沙又恋恋至暮
唐穆（明代）

日暮惊传雁，更阑未帐牙。榻前千种思，灯里数团花。

迅去南川马，轻追白水沙。情知难作别，迟落晚天霞。
过三沱
王十朋（宋代）

舟从三峡过三沱，柳岸人家转盼过。莫惜慇勤问舟子，江边好处亦无多。
王恒叔山居杂咏十首 其九 云碓
胡应麟（明代）

林钟疏北岭，茶杵急西家。湖风亭子外，扫尽石楠花。
戏答益老寄方竹杖
楼钥（宋代）

家家竹杖只圆光，此竹如何得许方。
削得团栾无可笑，蓦然夺去亦何妨。
咄哉，得力处不在这个。
比梅三绝
潘桂（宋代）

功名高并蜀山苍，已矣封州道路长。
岁晚凛然何所以，暗香疏影正昏黄。
次韵钱伸仲 其二
葛胜仲（宋代）

郊居牢落似东屯，剥啄欣闻客叩门。笔下波涛文贯道，胸中瑜瑾学逢源。

西余未遂谐清赏，南浦俄惊黯别魂。金菊万株秋露重，此时重复望来辕。
次韵次公 其二
韩淲（宋代）

山人常抱白云眠，梦想云林竹树边。恨不一杯同卜夜，情知七树独吟天。

由来里社无非旧，细数交游有是贤。茗事肯随人共煮，樵渔真足豁忧煎。
叹庭前甘菊花
杜甫（唐代）

庭前甘菊移时晚，青蕊重阳不堪摘。
明日萧条醉尽醒，残花烂熳开何益？
篱边野外多众芳，采撷细琐升中堂。
念兹空长大枝叶，结根失所缠风霜。
阅兵呈总戎
王称（宋代）

青天昨夜将星明，际晓风云气色清。试向阅兵台上望，豺狼何处敢横行。
句
邵雍（宋代）

始信画前原有易，自从删后更无诗。
祁州道上
陈奕禧（清代）

榆柳清阴覆井床，南风五月叫蜩螗。我行真为村农喜，绿树中间麦尽黄。
访何茂恭於南湖作三绝句
喻良能（宋代）

十里相望烟树，旬月不绝篮舆。
漱石枕流戏彩，浮家泛宅南湖。
海上怀古
高凤翰（清代）

极目寒烟接大荒，海山秋色共苍茫。风高响落钟儿石，潮怒声催鼓子洋。

设险至今留楚塞，求仙何处问秦皇。马蹄踏处情何极，下尽千峰落日黄。
堤上归
盛烈（宋代）

舟横别港赴鸥约，人立斜阳等燕归。
心事一春拈不出，两堤杨柳又绵飞。
片云筛雨过横塘，衬断苹风作晚凉。
意快短檠推不照，柳边听月对啼螀。
偈二十二首
释洵（宋代）

吾君收得中原宝，塞外烟尘净如扫。
万国歌谣贺太平，家家门馆长安道。
寄楚南师
释智圆（宋代）

昔年江上别，高迹杳难寻。
浮世人稀见，青山隐更深，
琢诗穷有象，体道极无心。
惭负眠云约，西峰夕照阴。
代人作春闺怨十首 其九
朱升（宋代）

春来花月胜秋光，也为离人照断肠。何日儿夫重携手，清宵不复倚颓墙。
复和前韵二首 其一
刘攽（宋代）

遗履事悠远，白云飞帝乡。潜真社寄栎，观化肘生杨。

秀叶发垂绿，杂英牙变黄。牺尊与沟断，俗骨尔何望。
明白庵六首 其一
释德洪（宋代）

如来功德力，内外悉清净。念起勿随之，自然心无病。
送六君子 其六 六送桢仲于城西关
王世贞（明代）

请得葳蕤钥，踟蹰未忍还。亦知谯鼓急，词组万重山。
高宗所书绢素杜律
王泽（明代）

江头宫殿日迟迟，朝退千官默坐时。春尽龙沙无雁度，尺缣惟写少陵诗。
丙申元日安福寺礼塔
范成大（宋代）

岭梅蜀柳笑人忙，岁岁椒盘各异方。
耳畔逢人无鲁语，鬓边随我是吴霜。
新年後饮屠苏酒，故事先然窣堵香。
石笋新街好行乐，与民同处且逢场。
浣溪沙·独鸟冲波去
朱孝臧（清代）

独鸟冲波去意闲，坏霞如赭水如笺。为谁无尽写江天。
并舫风弦弹月上，当窗山髻挽云还。独经行处未荒寒。
二月二十九日作
吴则礼（宋代）

屋头澜翻闻布谷，惊怪儿童问饧粥。
争向衡门插柳条，要遣老子知炊熟。
古林禅室
王元启（清代）

一径疏篱带落花，苔痕踏破野人家。甘蕉过雨分窗润，稚竹迎风入槛斜。

玉砑溪藤摹旧帖，绿沈瓷碗品新茶。无端生计频为客，拌向青门学种瓜。
论语绝句 其三
张九成（宋代）

虽然此影不离形，莫向形中便认真。形影两亡都不见，当于此处认斯人。
舟中述怀
华善继（明代）

高城片雨外，倚棹乱蝉鸣。远树他乡色，浮云过客情。

泉甘知早竭，木散得长生。悔逐时人后，空将骨肉轻。
金刚随机无尽颂·一相无相分第九
释印肃（宋代）

归去倒骑牛，乾坤得自由。
知道江山阔，圆成六不收。
次韵周敦颐国博重阳节近见菊
赵抃（宋代）

为僚初自喜，邀客亦逢嘉。把酒须同乐，分襟莫预嗟。

未成登画舸，好共赏黄花。试向东篱看，秋丛映晚霞。
宿文殊院呈孙子和二绝 其二
张耒（宋代）

朱楼帘捲见天涯，倦客倚栏何所思。新月无情明复落，清箫有恨歇还吹。
和孙端叟寺丞农具十五首其十耕牛
梅尧臣（宋代）

破领耕不休，何暇顾羸犊。
夜归喘明月，朝出穿深谷。
力虽穷田畴，肠未饱刍粟。
稼收风雪时，又向寒坡牧。
赠隐人
释文珦（宋代）

换却青云志，高眠旧隐庐。閒门谁践草，隙地自栽蔬。

交道贫尤密，吟情老不疏。囊中何所有，一卷养生书。
立夏日作四绝 其一
谢薖（宋代）

雨脚连云苦未收，晓惊池面日光流。田家甑里封蛛网，即渐歌谣麦有秋。
赵推官求久斋诗项平甫有句
韩淲（宋代）

万好庵中主，今谁记此人。久斋诗固在，晏叟意尤新。

已逸决科步，要持为学身。尚贤而尚德，馀事了通津。
应提刑招饮北山
洪咨夔（宋代）

万绿梢头眼，双江合处城。
山如人有立，水与市俱横。
啼鸟春风暖，飞花晚照明。
笙歌推使去，缓屟当车行。
杯峰石
黄在裘（明代）

巨灵何日劈，岩峙七星幽。锦石分瑶岛，龙蟠并凤游。

淙流羚峡迅，苔藓篆文留。小艇频移适，匏尊兴未休。
秋日泛镜中憩千秋观
陆游（宋代）

病起重来理钓丝，扁舟迨及素秋时。
旧交犹有青山在，幽趣唯秋白鸟知。
冉冉年光行老矣，茫茫世路欲何之？秦皇酒榼苔封遍，虚负霜螯左手持。
唐颓山雨后晚眺
张浤（清代）

倚眺唐颓阁，晴光四野生。残云留树湿，斜日射山明。

江色连天色，歌声杂橹声。徘徊鱼磬里，新月向人清。
舟夜苦雨
李鸿章（清代）

一月天何醉，四山云若痴。
潮添积雨后，春到寒江迟。
梦觉客衾薄，灯昏邻笛悲。
流年孤艇送，不觉鬓丝丝。
送项膳部迁之出守临川
王慎中（明代）

翩翩五马贵，尽颂用贤宜。辞省兰俱远，之官鹤与随。

行春时拥驭，坐啸书垂帷。山绕右军宅，天清内史池。

名将先辈掩，政起后人思。他日徵良吏，看君第一碑。
伐枯株
文同（宋代）

层崖垂空石壁牢，上有大木百丈高。古荔全身裹铁甲，顽姜满腹铺金毛。

空根老蟒露拥肿，曲蘖怪𪀢争呼嗥。一朝壮士挥巨斧，无限随死蓬与蒿。
戏作野兴
陆游（宋代）

扰扰亭中客，悠悠局上棋。
所遭元有命，自苦竟何为？冯衍深尤妇，陶潜过责儿。
奇文虽可贵，寱语岂非痴。
观仲灵久雨诗且道余与公济吟从之意辄次韵奉
强至（宋代）

诗兴句牵日日新，年光初破雨弥旬。
旧游已得新工部，佳句今逢休上人。
云外驰心关水石，江边搔首望星辰。
泥深未爱寻山屐，谁与西庵杖屦亲。
还家
陆游（宋代）

富贵元须早致身，白头岂复市朝人。
数声鹎鵊呼残梦，一架酴朝送晚春。
叠嶂出云明客眼，澄江涨雨濯京尘。
逢人枉道哦诗瘦，下语今年尚未亲。
春到村居好四绝
郑刚中（宋代）

春至村居好，枯肠饱可图。
笋尖将露角，麦秀欲生须。
紫白茄
成鹫（清代）

紫岂夺朱，白可受采。并蒂连花，犍椎相会。
妙香词
佚名（唐代）

劝君酒莫辞，花落抛旧枝。只有北邙山下月，

清光到死也相随。
海陵喜雨
贺铸（宋代）

闰年四月之相交，旱天云物何萧骚。
清风卷地换尘世，白雨入林翻海涛。
殊胜农儿踏车健，少宽病夫挥扇劳。
须晴径买一渔艇，想见横塘深半篙。
梅花
韩偓（唐代）

梅花不肯傍春光，自向深冬著艳阳。
龙笛远吹胡地月，燕钗初试汉宫妆。
风虽强暴翻添思，雪欲侵凌更助香。
应笑暂时桃李树，盗天和气作年芳。
观音大士赞
释师范（宋代）

随流入流，无所分别。
处处圜通，头头漏泄。
云净八纮天宇宽，万顷波心莲一叶。
同季父游东掖能仁寺
谢伋（宋代）

两寺从分有白莲，人瞻东掖旧承天。
重寻贵主布金地，共饮神承卓锡泉。
阮叔林閒携伴侣，支郎社内许留连。
欲迎瑞相还龛去，香火灵山古佛前。
颐轩诗六首
黄庭坚（宋代）

枢机要发迟，饮食戒味厚。
渔人溺於波，君子溺於口。
送卢简夫
叶适（宋代）

子昔苇间从我游，未曾一语相报酬。
文杏将非庙廊具，涧蘋况是王公差。
子今欻往西湖上，灵雨彩云供笔仗。
深思直道佐明君，蛰雷震空天下闻。
新辟门径或谓太窄
楼钥（宋代）

门外顿空旷，双眸豁太虚。谁欤列佳树，正尔对吾庐。

蚤岁曾修列，衰年得定居。买邻贤伯仲，衣锦旧门闾。

未办三閒屋，先栽数席蔬。欢娱戏莱服，晨夕奉潘舆。

驷马容虽狭，斋郎住有馀。床金知已尽，瓶粟岂无储。

细草沿阶嫩，新篁得雨初。窃希仁者静，未觉故人疏。

昼永翻名画，更长理旧书。何妨抱琴醉，尽好带经锄。

耋稚同甘苦，儿孙共卷舒。眼花多掩卷，鬓雪不堪梳。

少饮毋求醉，徐行可当车。此生千万足，祇愿老樵渔。
黄葵蛱蝶图
袁华（明代）

金茎倾日露华晞，汉苑秋高燕己归。赖有多情双蛱蝶，翩翩时近鹄袍飞。
蝶恋花 初夏
赵长卿（宋代）

乱叠青钱荷叶小。浓绿阴阴，学语雏莺巧。小树飞花芳径草。

堆红衬碧于中好。

梅子弄黄枝上早。春已归时，戏蝶游蜂少。细把新词才和了。

鸡声已唤纱窗晓。
洞庭题咏十一首 广福上真宫
王阮（宋代）

水色碧沧茫，山势青周遭。壮哉杳渺峰，据此第一高。

萧梁古道场，岁月湮蓬蒿。有来天师孙，远与朱叶曹。

十年悉力营，万瓦一手操。连甍集紫烟，开窗俯洪涛。

枸杞号千年，夜鹤鸣九皋。坐令金丹炉，安此神火熬。

英英文章伯，所至秃千毫。何此老鍊师，不著衮子褒。

我汎重重湖，歘得片片桃。深穷草径来，敢惮足力劳。

其徒以为耻，谓我不可逃。试补华黍诗，妄意续离骚。
赋江西立上人中岩
李功父（宋代）

一室在山心，君栖背俗深。
四傍通古道，八面见平林。
禅有藏云穴，吟无碍月岑。
时情任偏党，谁可浼幽襟。
沧海云帆图为云伯大令赋 其一
席佩兰（清代）

挂席拾明月，飘然若木乡。楼船下杨仆，桥柱问秦皇。

蜒雨连秋暗，鲸波浴日凉。天风海涛里，一曲《水仙王》。
洪丞和来再次韵 其二
邓肃（宋代）

世事无由到竹窗，只馀心赏独难降。雨馀翡翠山连七，春涨玻璃溪自双。

万壑不须看越峤，千寻端可配吴江。抠衣便欲同清景，安得黄封列万缸。
苦热闻田夫语有感
朱淑真（宋代）

日轮推火烧长空，正是六月三伏中。旱云万叠赤不雨，地裂河枯尘起风。

农忧田亩死禾黍，车水救田无暂处。日长饥渴喉咙焦，汗血勤劳谁与语。

播插耕耘功已足，尚愁秋晚无成熟。云霓不至空自忙，恨不抬头向天哭。

寄语豪家轻薄儿，纶巾羽扇将何为。田中青稻半黄槁，安坐高堂知不知。
氐州第一（次韵送春）
赵功可（宋代）

杨柳楼深，推梦乍起，前山一片愁雨。嫩绿成云，飞红欲雪，天亦愁春不住。借问东风，甚飘泊、天涯何许。可惜风流，三生杜牧，少年张绪。

陌上差差携手去。怕行到、歌台旧处。落日啼鹃，断烟荒草，吟不成谁语。听西河、人唱罢，何堪把、江南重赋。敲碎琼壶，又前村、数声钟鼓。
炙背
释文珦（宋代）

老身不能寒，心唯爱冬日。
炙背蓬门下，暖气浃肌骨。
自谓人间世，世乐居第一。
虽曰狐貉温，功莫与之匹。
山居人不到，独坐快扪虱。
邓成彦供茉莉以诗答之
李纲（宋代）

芳花遗我比琼瑰，惭愧幽人自壅培。名字曾于佛书见，色香今壅寓轩来。

旋妆彫槛修清供，更促繁英使早开。须信庄严资众力，道场化作雨华台。
回銮抵古北口
玄烨（清代）

黄谷清河古戍间，銮车此日省方还。长林曲抱千溪水，小径斜方万仞山。

地扼襟喉趋朔漠，天留锁钥枕雄关。时平不用誇形胜，云物秋澄斥候閒。
乱后经表兄琼华观旧居
唐彦谦（唐代）

一去仙居似转蓬，再经花谢倚春丛。醉中篇什金声在，

别后音书锦字空。长忆映碑逢若士，未曾携杖逐壶公。

东风狼藉苔侵径，蕙草香销杏带红。
小诗谢霅川使君幫祠庭薄俸
程公许（宋代）

地行不必羡飞仙，骧首青云恐疾颠。
但得一廛耕谷口，底须万骑战祁连。
斋房尽日清如水，吾道从来直似弦。
赖有故人供禄米，饱餐赢得枕书眼。
遂宁好（并序）
马咸（魏晋）

武信旧藩，遂宁新府。乃东川之会邑，据涪江之上游。

人物富繁，山川洒落。……宴东馆之靓深，傲北湖之清旷。

遂宁好，胜地产糖霜。不待千年成琥珀，真疑六月冻琼浆。
杖锡虎
戴表元（宋代）

杖锡山中深，与世绝往学。
从来称是仙圣窟，虎暴不得奸其间。
今年山神大失职，虎来山前搏人食。
传闻此义我亦怪，历问更为居者惜。
杖锡山中民，犷健疏农耕。
老稚为樵壮为猎，朝朝暮暮山中行。
山獐野雉收当粮，天寒果熟霜狸香。
腰弓度垅矢插房，黄茅覆溪机半张。
鸟啼犬奔风箭急，机鸣未发且前立。
平生闻虎不识面，颠倒穷途忽相及。
惊呼顿迅声渐微，妻儿骇呀不即归。
循踪走至设机处，但有血渍斓斑衣。
呜呼哀哉乎，此民良足悲。
呜呼嗟哉乎，此事不足疑。
吾闻以毒殃物者，物亦以毒殃其身，
我不敢以尔为仁。以饵钩物者，
物亦钩尔以为饵，我不敢以尔为智。
杖锡山，山绝深，
无虎不必古，有虎不必今。
天生此物居山林，有虎无虎视尔心。
但令尔心无干戈，虎居深山奈尔何。
奉答择之四诗意到即书不及次韵 其一
朱熹（宋代）

为闵人疲上马行，此时消息尽分明。更怜跣足无衣苦，充此直教天下平。
长相思·秋风清
李攀龙（明代）

秋风清，秋月明。叶叶梧桐槛外声。难教归梦成。
砌蛩鸣，树鸟惊。塞雁行行天际横。偏伤旅客情。
答定帅仲仪龙图寄示堂诗刻
韩琦（宋代）

好胜时多尚己为，前人勤力必随隳。所图营葺犹如是，欲树功名即可知。

昔慕先贤形藻绘，本同来哲作箴规。得公诗刻增光燄，定警媮风变俗漓。
自题懒愚堂
何师韫（宋代）

君食见南岳懒残师，佯狂啖残食。
鼻涕任垂颐，懒为俗人拭。
又食见愚溪子柳子，堂堂古遗直。
以愚言溪山，于今慕其德。
二子真吾师，欲见食可得。
唯有懒愚树，终日对颜色。
齐威勤读书，轮扁巧斲轮。
勤巧动心志，何如懒愚贞。
衰年发已皤，行少坐时多。
亦欲俲勤巧，奈此懒愚何。
夜过鄱阳湖三首 其一
章谊（宋代）

风驱残暑月侵衣，仙客乘槎八月归。万顷平湖波不动，夜深鸣橹渡如飞。
捉搦歌
佚名（隋代）

粟谷难舂付石臼。弊衣难护付巧妇。男儿千凶饱人手。老女不嫁只生口。
调笑转踏 其五
郑仅（宋代）

春艳。桃花脸。笑倚银屏施宝靥。良人少有平戎胆。

归路光生弓剑。青楼春永香帏掩。独把韶华都佔。
追送何伯宪不及
邓深（宋代）

追送无从谩寄诗，道间安稳我能知。
情怀亦似居家乐，笑话依然奉母慈。
巴水柳风新霁后，钱塘花雨暮春时。
乃翁邂逅询佳况，膝上时时置坦之。
寄怀在伯三首 其三
赵蕃（宋代）

倏尔听鸣鴂，慨然悲众芳。春事且衰歇，吾行可相羊。

问年踰不惑，嘐嘐斯谓狂。益矣多闻友，从之道阻长。
糖多令（湖口道中）
吴潜（宋代）

白鹭立孤汀。行人长短亭。正垂杨、芳草青青。岁月尽抛尘土里，又隔日、是清明。

日暮碧云生。魂伤老泪横。算浮生、较甚浮名。万事不禁双鬓改，谁念我、此时情。
初夏行园有怀敬美弟南康
王世贞（明代）

清和时序雅相宜，阿惠那能读我诗。行遍池塘犹是梦，听残丝竹未成篪。

香垆可作斋中物，石镜谁临画后眉。翻恨双鸿毛羽就，北风吹断各天涯。
奉酬薛十二丈判官见赠
杜甫（唐代）

忽忽峡中睡，悲风方一醒。西来有好鸟，为我下青冥。

羽毛净白雪，惨澹飞云汀。既蒙主人顾，举翮唳孤亭。

持以比佳士，及此慰扬舲.清文动哀玉，见道发新硎。

欲学鸱夷子，待勒燕山铭。谁重断蛇剑，致君君未听。

志在麒麟阁，无心云母屏。卓氏近新寡，豪家朱门扃。

相如才调逸，银汉会双星。客来洗粉黛，日暮拾流萤。

不是无膏火，劝郎勤六经。老夫自汲涧，野水日泠泠。

我叹黑头白，君看银印青。卧病识山鬼，为农知地形。

谁矜坐锦帐，苦厌食鱼腥。东西两岸坼，横水注沧溟。

碧色忽惆怅，风雷搜百灵。空中右白虎，赤节引娉婷。

自云帝里女，噀雨凤凰翎。襄王薄行迹，莫学冷如丁，

千秋一拭泪，梦觉有微馨。人生相感动，金石两青荧。

丈人但安坐，休辨渭与泾。龙蛇尚格斗，洒血暗郊坰.

吾闻聪明主，治国用轻刑。销兵铸农器，今古岁方宁。

文王日俭德，俊乂始盈庭。荣华贵少壮，岂食楚江萍。
杭州燕思阁分题四首 其四 七言得胡龏马
沈遘（宋代）

古来画马为世贵，前有韩干后胡龏。干之所图独御蚤，铸金有式易为好。

龏阅众马兼汉胡，遂穷能事绝代无。阴山七骑实龏造，传之至今为画宝。

笔端神妙难尽誉，会见真马腾在图。真马今人亦何识，但爱干马肥且泽。

后世复有伯乐生，丹青虽渝尚典刑。
送许琥作教六合
王立道（明代）

昨因献策滞秦关，又向金陵匹马还。桃李阴阴书阁闭，春风常伴一官閒。
登燕子坡前有一岩在江之旁如天台赤城名乌
王十朋（宋代）

坡名燕子燕思归，岩号乌飞乌倦飞。云本无心聊出岫，风缘有口故吹衣。
句
钱昭度（宋代）

雨被北风吹作雪，水愁东海亦成冰。
次韵和太僕钱少卿寄赠编修主人宋承旨李舍人
杨亿（宋代）

春官宗伯鲁诸生，翰苑纶闱占大名。
一代典谟资润色，满朝文物仰悬衡。
分班月殿趋金马，侍宴天池见五鲸。
即日云屏应隔坐，不须东观待书成。
数珠歌
释印肃（宋代）

如是数珠祗一颗，离珠摩尼光不破。
佛说刹说众生说，三世一不说这个。
未了人，休将过，
成佛人希念佛多。却将妄念数和麻，
念来年久却成魔。假慈悲，
当什么，顺时吉，
逆时祸。行住坐卧似风牵，
诳谤佛法如行货。木槵子，
麻穿过，假名一百单八个。
和酒和肉耀心光，谁觉死来连汝堕。
心念肉，口波波，
业识如是怎奈何。灵府未清徒念佛，
身心将土自弥陀。旃檀成，
来惠我，拈起连天笑一和。
自家不比这般人，黄叶止啼元是我。
聪明人，犹较可，
二乘闻说心如火。几百劫中用数珠，
今日教人都诀破。善男子，
不恁麽，法无断灭言无过。
一人道假百千虚，何不学西来达磨。
不立文字无唱和，寂灭光中神护佐。
九年面壁没人知，直指人心少林坐。
雪齐腰，割臂堕，
犹自惺惺不放过。徽诘神光勿得心，
忽然解悟方担荷。报参玄，
休懡{左忄右罗}，决择身心是什么。
虚空何物可相当，体得一如闲打坐。
十方诸佛念珠同，法界圆明无两个。
句 其一
王企立（宋代）

岚光入坐茶瓯绿，海气逢春柱础腥。
芗林五十咏·有山堂
杨万里（宋代）

合皁风烟外，江西小有天。
兹山本无主，掇入笔床前。
江上山
雍裕之（唐代）

绮霞明赤岸，锦缆绕丹枝。楚客正愁绝，西风且莫吹。
句
何兆（唐代）

芙蓉十二池心漏，薝卜三千灌顶香。（见《焦氏笔乘》）。
挽南湾
卢皞（明代）

白发幽栖与世遗，草堂静向水边开。任誇玉佩胜兰佩，肯把云台作钓台。

老去烟霞谁是主，歌传薤露共兴哀。令人惆怅南湾路，谁复扁舟雪夜来。
约庵促予西行且有早归之约诗以答之
顾清（明代）

风波踪迹病中身，归卧青山荷主恩。砻石方思豫丘首，赐环何意复衡门。

西风建业追游地，斜日吴江别酒尊。愿托馀光照衰朽，杖藜还绕陆家村。
次韵子瞻和渊明拟古
苏辙（宋代）

客居远林薄，依墙种杨柳。归期未可必，成阴定非久。

邑中有佳士，忠信可与友。相逢话禅寂，落日共杯酒。

艰难本何求，缓急肯相负。故人在万里，不复为薄厚。

米尽鬻衣裳，时劳问无有。
雪中登净远亭四首
杨万里（宋代）

犯雪来登净远亭，飞花著水旋成冰。
琼田万顷珠千树，真在瑶台十二层。
佛光炤公首依于梁渚今往下竺参北峰印禅师二
释文礼（宋代）

送子参寻灵鹫山，诸方多是落前三。
自从开异归同后，玄旨于今亦倦谈。
秋闺月
权德舆（唐代）

三五二八月如练，海上天涯应共见。不知何处玉楼前，

乍入深闺玳瑁筵。露浓香径和愁坐，风动罗帏照独眠。

初卷珠帘看不足。斜抱箜篌未成曲。稍映妆台临绮窗，

遥知不语泪双双。此时愁望知何极，万里秋天同一色。

霭霭遥分陌上光，迢迢对此闺中忆。早晚归来欢宴同，

可怜歌吹月明中。此夜不堪肠断绝，愿随流影到辽东。
和竹溪怀樗庵二首
刘克庄（宋代）

偶赋东风御柳诗，流传误柬九重知。
昔曾苑内借全树，今向林间巢一枝。
已买十牛耕笠泽，难陪八骏宴瑶池。
鬳翁同洒遗弓泪，犹记甘泉□□随。
刘蜕唐大中时人文冢在兜率寺予尝读孙樵自序
李流谦（宋代）

诏书尝下大中朝，不闻称蜕但称樵。
牺樽弃沟俱害性，此理要以达观超。
封文为冢嬉笑怒，恚不人知妨鬼妒。
高岸为谷谷为陵，磨灭可无千载虑。
向来述作待俳谐，传与不传何有哉。
六经排孔讳服郑，未胜咸阳一炬灰。
虚名误人箕斗尔，引调狙公嗔与喜。
已嗤地下有修文，更笑楼成能作记。
泊港口
释居简（宋代）

港阔风初霁，潮平夜欲分。半江都是月，一点不留云。

东去舟无数，南飞鹊恋群。疏钟何处寺，隔浦最先闻。
浩溪雨泊 其一
陈邦彦（明代）

两度篷窗雨，清溪与浩溪。魂摇秋早晏，身逐岭东西。

雁叫江枫变，蝉鸣陇秫齐。无人知客况，愁坐独栖栖。
又次王醇甫闻人主簿二首
项安世（宋代）

眄柯陶令喜归园，莹玉灵均恨变丹。
朝饮夕餐和露摘，东篱南变带云看。
仙方上说南阳寿，异色新添霅水寒。
谁道王郎偏爱竹，也来同枕效今潘。
竹如意
朱之蕃（明代）

斲取铿金戛玉枝，不资型范自离奇。坚持劲节羞茅靡，挥霍虚离与物宜。

花雨争飞从握手，閒云静看独支颐。客来指点潜身处，免作长竿渭上垂。
立春日观大屯山积雪
苏镜潭（清代）

己未一月三日时在辰，处处村旗社鼓赛迎春。

天公故意施狡狯，大屯山上一夜雪花铺如银。大屯之山高接天，上有姑射之神仙。

珠宫贝阙缥缈不知几万千。飞鸟不敢过，穷鸱挟愁坐。

流云行复止，万木喑不峙。苍崖分寸不可梯，长天寥廓海为低。

势将跨鹤凌空去，下视九州万国片片划玻璃。嗟余一身如萍寄，随风飘荡任东西。

此时此景杯在手，得不快饮酣如泥。呜呼，得不快饮酣如泥。
闲居泉州
曹勋（宋代）

平世功名不可期，羝羊自恨触藩篱。
劳生漫弭众人谤，虽死肯辜天下知。
劝进偶能回漠北，输忠犹忆佐边陲。
秋风一夜翻庭绿，晓看髭髯半作丝。
送费梦臣北上并简十八丈
杨维桢（元代）

桃花新水涨湖头，今日南风起戍楼。云近紫台龙虎气，春回青海凤鳞游。

箫韶美颂从容上，光范长书次第投。为问湖南名奉使，绿衣骢马正风流。
和刘郎中学士题集贤阁
白居易（唐代）

朱阁青山高庳齐，与君才子作诗题。傍闻大内笙歌近，

下视诸诗屋舍低。万卷图书天禄上，一条风景月华西。

欲知丞相优贤意，百步新廊不蹋泥。
董中丞贻书且有解衣之贶聊此附谢
王世贞（明代）

商于山碧锁嶙峋，不隔邮筒来往频。缟纻欲酬难比札，复陶将被远誇秦。

青云渐有论文地，明月初无按剑人。自是神交能胜面，古来千里号比邻。
丘子服来访道间得古梅折以为赠刘叔通江文卿俱来各有佳句因各次韵为答三首 其二
朱熹（宋代）

独树临孤岸，横枝放浅花。不须烦驿使，正耐雪斜斜。
题友人听雨舟
冯班（清代）

篷窗偏称挂鱼蓑，
荻叶声中爱雨过。
莫道陆居原是屋，
如今平地有风波。
夏夜
张因（宋代）

凉风送远钟，露湿桐阴薄。斜月影沈西，卧见榆花落。
送告八从军
孟浩然（唐代）

男儿一片气，何必五车书。
好勇方过我，多才便起予。
运筹将入幕，养拙就闲居。
正待功名遂，从君继两疏。
经由天台刘阮洞以雨作不及游
顾士龙（宋代）

松形夭矫学悄鸾。怪石苍岩藓晕团。
地僻不容人迹到，云深更觉客衣单。
春归不见桃干树，月冷空馀水一滩。
欲问神仙向何处，山风吹雨作朝寒。
送章四十舅翁东归
杨亿（宋代）

乡党共推贤，干名二十年。早怀荆岫璞，迟下祖生鞭。

敢谏书无报，徒行履欲穿。圣朝公道在，搔首赋归田。
遇秋涧
郑思肖（宋代）

灵襟吐泄山川秀，擒勒造化归双手。玄云飞雨破青空，耸动万象鬼神走。

我昔先人游荆州，曾同君醉江汉楼。手捉明月入口吞，足踏清风跨海游。

于今二十二年后，古吴国中相邂逅。先人虽负一代名，不似先生今白首。
秋清
杜甫（唐代）

高秋苏病气，白发自能梳。药饵憎加减，门庭闷扫除。

杖藜还客拜，爱竹遣儿书。十月江平稳，轻舟进所如。
东湖感事二首
李石（宋代）

一官职檄冷秋水，尽日量书接夜灯。
老去髭须无可染，秋来面目自生憎。
湖通堰尾听泉激，日出山尖见雪层。
结习未除江海客，不忘回首梦觚棱。
少年游
欧阳修（宋代）

肉红圆样浅心黄。枝上巧如装。雨轻烟重，无聊天气，啼破晓来妆。

寒轻贴体风头冷，忍抛弃、向秋光。不会深心，为谁惆怅，回面恨斜阳。
不雨
文同（宋代）

陵阳官居遇久旱，发喘浑如起新病。
已惊赤日晨可畏，更恨炎风午尤盛。
徒嗟禾黍尽焦落，无奈蝇虻转豪横。
安得神龙驾九宵，大注满倾如倒井。
见太行山
王安中（宋代）

地上行人怜紫翠，羊肠九折有谁过。履危侧足非吾敢，远目看云得更多。
玉楼春（同官载酒为叔母寿次韵为谢时自潼过遂）
魏了翁（宋代）

射洪官酒元曾醉。又六十八年重至。长江驿畔水如蓝，也应似、向人重翠。人生岂必高官贵。愿长对、诗书习气。陶家髻子作宾筵，有如个、嘉宾也未。|<外祖谯公，初任射洪簿，再为长江令，叔母生于射洪，故云>|
从驾幸金墉城诗
温子升（魏晋）

兹城实佳丽，飞甍自相并。胶葛拥行风，岧峣閟流景。

御沟属清洛，驰道通丹屏。湛淡水成文，参差树交影。

长门久已闭，离宫一何静。细草缘玉阶，高枝荫桐井。

微微夕渚暗，肃肃暮风冷。神行扬翠旗，天临肃清警。

伊臣从下列，逢恩信多幸。康衢虽已泰，弱力将安骋。
蝶恋花 青田舟中
宋褧（元代）

无数好山攒碧树。山下邮亭，亭下牵舟路。山色娱人相指顾。

时时又被滩声妒。

寒日光阴容易度。云去云来，那更商量雨。强把羁愁排遣去。

一尊酒尽青山暮。
送兄之宣城
邢梦卜（清代）

作客宣城去，何时揽辔还。亦知非别久，无奈独凄然。

茅店更阑月，长途岁暮天。登高时远望，魂断敬亭巅。
牛谷口
张耒（宋代）

十万全师一战擒，谷盘苍硖路幽深。
凄凉今古兴亡事，辽阔英雄割据心。
涨洛暮连诸谷雨，秋云低抱半山阴。
文皇功业今何处，磨灭荒碑蔓草侵。
戏答仇梦得承制二首
黄庭坚（宋代）

横槊不为万骑先，传杯把笔过年年。
怀中黄石闲三略，道上青旗漫百篇。
颂古一○一首
释子淳（宋代）

炉汤炉炭几何般，地狱三途未苦酸。
须信新丰亲切语，袈裟之下莫颟顸。
送陈奇秘校游寝邱
刘敞（宋代）

世往人物非，古今共滔滔。闻君寝邱客，因忆孙叔敖。

脱身田野寝，功业青云高。忧国不顾家，子孙负薪劳。

苟无滑稽士，亦已埋蓬蒿。嗟来千户封，晚受侯王褒。

贤卿尚遗忘，反慕贪与饕。况彼里闾人，安能厌糠糟。

伊昔方断蛇，许身轻鸿毛。阴德尚有报，天宁绐吾曹。

努力道路勤，我心良郁陶。
崔世兴席上涯翁限韵送圣公
顾清（明代）

班行连月喜从公，望望尼山马又东。梦绕宫墙千里外，情深冰玉此堂中。

檐花暗结灯前白，海日将腾夜半红。不尽一时留别意，诗成翻恨酒无功。
荆州十首 其九
苏轼（宋代）

北雁来南国，依依似旅人。纵横遭折翼，感恻为沾巾。

平日谁能挹，高飞不可驯。故人持赠我，三嗅若为珍。
六月二十二日雨 其一
唐之淳（明代）

永夜风翻海，终朝雨蔽天。乍醒犹有梦，多冷却思绵。

白浸千秋雪，青沉万灶烟。惟应洗兵马，喜气溢山川。
金陵杂兴二百首
苏泂（宋代）

鼓声打得海棠开，更向花前舞一回。
传语流莺莫相怪，青春去后不重来。
静夜偶作二首 其一
陶益（明代）

灯光悬榻步虚亭，自理瑶琴酒既醒。徙倚冒寒瞻斗柄，长林争弄露华青。
汪生彦和出元人画二十幅分赋其五 其三 季布任侠图
洪亮吉（清代）

君不见，辒凉夜半离法宫，豪杰扰扰黄尘中。原尝春陵有家法，扰人乱世非英雄。

谁何要间佩两龙，短裘骏马羞雷同。报仇结客尽一世，末路顾与曹邱通。

我怀嗤此田舍翁，兀兀一饮还千钟。呜呼男儿不种东陵瓜，有酒亦浇剧孟家。

勋名生在死即尽，姓氏肯使余人夸。披图怜君钟然诺，广柳车来容束缚。

一生幸免两头虫，令人千载悲丁公。
江上
王安石（宋代）

江北秋阴一半开，晚云含雨却低徊。(晚云 一作：晓云)
青山缭绕疑无路，忽见千帆隐映来。
谒文丞相祠
章懋（明代）

元宋兴亡迹已陈，忠臣祠宇尚如新。夕阳古树烟犹暝，夜雨荒阶草自春。

慷慨六歌空洒泪，间关百战竟捐身。穆陵地下应相见，不负胪传第一人。
赠钱郎中
陈造（宋代）

刓方利禄媒，抱道俗不省。
诗书工发家，孰起世儒病。
钱侯挺直节，蛮徼复兰省。
剑气夜星明，鵰翮秋霜耿。
上前论世务，万乘为首肯。
平生中原虑，壮岁左符请。
不作黄阁想，拟试白羽秉。
孤忠当宁知，宏图时宰领。
群儿须圆曲，谓可力胜命。
彼此计乘除，得甓丧崇鼎。
平生信所得，一鉴照万境。
幕中辞脂韦，客石进严冷。
主簿聱牙伯，评俗怒生瘿。
令君强项翁，争事不藏颖。
但有周舍思，可无卫武警。
我亦意行者，泥古志未逞。
朝来听名理，剪烛延落景。
寸田殊易荒，有赖剔榛梗。
效奇乏良策，汲深惭短绠。
惟期佩公言，不堕颓俗阱。
江村春兴二首 其二
梁汴（明代）

缓步临江岸，徘徊凭古榕。天空疏鸟度，矶滑篆苔封。

野艇同孤棹，斜阳挂远峰。豪歌谁和答，隔浦有渔翁。
和钝庵雪颂
释慧空（宋代）

试看而今是甚时，文殊无地得游嬉。衲僧眼目难瞒处，把定乾坤未许伊。
柳枝词十三首
司马光（宋代）

舞腰缤纷长乐东，柳间怅饮送春风。
请君试望邯郸道，青门袅袅彻新丰。
挽王平甫
魏野（宋代）

今日临风泪，潇潇似绠縻。
空怀徐稚絮，谁立郑玄碑。
无力酬推毂，平时愤抵巇。
何人知枉状，路粹岂能为。
九日过滁囧卿洧盘先生招饮阳明先生祠
申佳允（明代）

东篱何处酒，此日恰登山。双屐涛烟湿，孤筇柿叶斑。

逐臣天地阔，胜会壑云閒。学道他年事，萧骚澹客颜。
《吕氏春秋》引逸诗
佚名（先秦）

将欲毁之。必重累之。将欲踣之。必高举之。君君子则正。

以行其德。君贱人则宽。以尽其力。唯则定国。
三井
陈著（宋代）

两崖削铁上擎空，下有灵潭与井同。
龙出世时磐石透，水无底井洞天通。
余波喷作雷霆怒，大旱腾为霖雨功。
兄弟相携看奇迹，脚跟牢立嶮巇中。
别施君叔异
邓肃（宋代）

泮水儒生急寸禄，白袍干人如立鹄。
争注虫鱼股置锥，世外语言不到目。
我嫌人醉还啜醨，常嗟心迹两相离。
邂逅得君能我意，笔端聊复出新奇。
爱君未冠少年郎，语出辄惊鵷鹭行。
若不纷华替初志，事业他时未易量。
今被青衫走尘土，满面春风归仕路。
拄笏政可望西山，莫见輶轩腰伛偻。
我今絷维犹未释，相思何处访踪迹。
为君时望斗牛间，期君光芒高万尺。
艅艎斋
张元干（宋代）

人间日日有风波，不系虚舟奈若何。
袖取平生济川手，行藏终与祖同科。
【双调】折桂令　春闺
李致远（元代）

柳阴深黄鸟绵蛮，勤惜韶华，似罢红悭。绣草花飞，分香蝶闹，感罢人闲。
奇兵破愁城酒盏，离情纟全恨锁眉山。沉水烧残，绣被熏兰，只是春寒。　山居
枕琴书睡足柴门，时有清风，为扫红尘。林鸟呼名，山猿逐妇，野兽窥人，
唤稚子涤壶洗樽，致邻僧贳酒论文。全我天真，休问白鱼，且醉白云。　读史
慨西风壮志阑珊，莫泣途穷，便可身闲。贾谊南迁，冯唐老去，关羽西还。
但愿生还玉关，不将剑斩楼兰。转首苍颜，好觅菟裘，休问天山。　秋景
秋声先到梧桐，挂雨雌霓，拂槛雄风。几点青山，一泓素月，满地丹枫。肠
缕断情欺醉容，漏声迟霜满愁红。长笛声中，罨画楼东，泪洒征鸿。
夏日雨后閒居简秦余台太守
赵完璧（明代）

夏木阴阴雨乍过，幽人独适向山阿。啼莺隔岸笙簧细，古藓侵阶翡翠多。

竹杖缓移苍霭径，钓丝偶动碧云波。巢由乐有明良在，枕上华胥醉后歌。
次韵常之秋日郊居十首 其七
许及之（宋代）

学阃难优入，诗堂仅许升。百年从皓首，一盏爱秋灯。

次第挂冠老，晨昏有发僧。未能逃兀兀，祇欲任腾腾。
奉答择之四诗意到即书不及次韵 其二
朱熹（宋代）

君看灞桥风雪中，南来北去莽何穷。想应亦有还家客，便尔讥诃恐未公。
十一月二十三夜通夕不寐为赋梅诗且怀斯远成
赵蕃（宋代）

年年赋梅诗，不赋如有阙。
于梅亦何事，我好自渠结。
昔人思故人，往往托风月。
我今故人思，因梅念高节。
何朱二公假去卷册，忽尔来归，喜而作此
陈式金（清代）

烽烟又北扰，忧心日悄悄。篱菊虽丛开，怊怅幽思少。

昨夜灯花繁，入梦烟云绕。清晨一函投，全璧竟归赵。

封缄正花朝，开缄及秋杪。谁与殷洪乔，浮沈寄书杳。

故物故情重，新题新月皦。并惠尺素书，温意露言表。

逆诈到君子，毋乃所见小。前诗属费辞，不休徒自嬲。

释忧一欢醉，醉眠情未了。更取百回看，不觉扶桑晓。
感遇二十五首 其二十四
张耒（宋代）

苍鹰初化鸠，未忍望击搏。照水或见形，乃见悔其昨。

丽戎有奇女，遭虏常涕洟。改服登晋宫，更恨来苦迟。

变化驱念虑，丈夫或有之。贫贱矜怀宝，富贵乃无奇。
次友人韵
苏泂（宋代）

先生休恨易俱东，弟子方欣色笑同。
早晚朝廷议恢复，请看裴度在军中。
登接笋峰
徐熥（明代）

丹梯悬削壁，铁索缆萦纡。鱼贯嵓当面，猿攀石碍趺。

气同看月喘，声各入云呼。蜿蚺过龙脊，茅房见一区。
浪淘沙
杜安世（宋代）

又是春暮。落花飞絮。子规啼尽断肠声，秋千庭院，红旗彩索，淡烟疏雨。

念念相思苦。黛眉长聚。碧池惊散睡鸳鸯，当初容易分飞去。恨孤儿欢侣。
白苧 咏鲛绡
季娴（清代）

蛟宫里，波纹静，几多姌袅。蕊珠璀璨，六月凉生殿阁。

好安排、金针玉户裁云幕。约略渭川漪，琼山碧，是甚纬络。

眯眯看去，宛尔晶光错落。记昔年、建章曾荷仙娥托。

如昨。就锦霞帔，即今重见，依旧冰蚕乱缚。问线线丝丝，为谁缝却。

多情阔别，怕涓涓泪滴，刺残巾角。拂拭殷勤，汗漫红见，数点斑驳。

待出深潭，羡奇花软绰。
赠胡子显八首 其一
释德洪（宋代）

小县风光秀句传，太平无象宰君贤。虽非社日长闻鼓，不是炊时亦有烟。
辋川集。茱萸沜
王维（唐代）

结实红且绿，复如花更开。山中傥留客，置此芙蓉杯。
少年游 次韵
善住（元代）

顶中玄发已成丝。回首不如归。浪宕人间，蹉跎岁月，清梦绕西池。百年光景无多日，七十古来稀。物外闲身，眼前尘事，休把误心期。
送李秘书却赴南中
刘长卿（唐代）

却到番禺日，应伤昔所依。炎洲百口住，故国几人归。

路识梅花在，家存棣萼稀。独逢回雁去，犹作旧行飞。
西江月·翡翠蒙金衫子
蔡伸（宋代）

翡翠蒙金衫子，缕尘如意冠儿。持杯轻按遏云词。别是出尘风持。莫羡双星旧约，愿谐明月佳期。凭肩密语两心知。一棹五湖烟水。
菩萨蛮·炊烟一点孤村迥
赵长卿（宋代）

炊烟一点孤村迥。娇容敛尽天容净。雁字忽横秋。秋江泻客愁。银钩空寄恨。恨满凭谁问。袖手立西风。舟行秋色中。
赞三十六祖颂
释印肃（宋代）

马驹踏杀天下人，且有什麽相交涉。
云作枝竿云作花，妙光圆寂含空劫。
涵碧亭三首
曹冠（宋代）

杖藜乘兴纵幽寻，野寺松篁蔼翠阴。
流水潺湲如有恨，白云舒卷本无心。
龙钟谁识天津叟，高卧曾为梁甫吟。
静秦瑶琴聊自适，只应风月是知音。
游云居寺三绝 其二
李彭（宋代）

去年重失洪崖约，今日又寒徐稚盟。胜日幽期无恶客，寻僧银色界中行。
送达观禅师归隐静寺古律二首 其二
梅尧臣（宋代）

栗林霜下熟，归摘禦穷冬。带月涉溪水，过山闻寺钟。

未嫌云衲湿，已喜野人逢。且莫似杯渡，沧波无去踪。
自嘲
陆游（宋代）

受福元无一羽轻，岂如造物假余生。
抱痾不死跻高寿，遇乱能全见太平。
投渚断鸿常自闵，营巢倦鹊固难成。
乘除亦有堪惭处，记诵文辞误得名。
蝶恋花
叶梦得（宋代）

薄雪消时春已半。踏遍苍苔，手挽花枝看。一缕游丝牵不断。多情更觉蜂儿乱。

尽日平波回远岸。倒影浮光，却记冰初泮。酒力无多吹易散。余寒向晚风惊幔。
中秋湘南楼饯张昭州
刘克庄（宋代）

台使选良牧，诏下帝曰俞。
高牙植华艦，钱者来倾郛。
明月满丽谯，寒光映尊壶。
桂人愿少留，昭人望疾驱。
一室可为政，况乃有国都。
岭民日以耗，丁口彊半无。
洋洋紫云诏，侯其勒座隅。
道乡游息处，暇日披榛芜。
鄙拙忝投分，临风临踌躇。
颇念友离索，宁论鬼揶揄。
何繇扣铃阁，百榼倾兵厨。
铁行者
张镃（宋代）

僧舍生涯只且然，养他行者不须钱。
龙潭莫问僧参得，吹灭灯时各自眠。
咏美人骑马
佚名（唐代）

骏马娇仍稳，春风灞岸晴。促来金镫短，扶上玉人轻。

帽束云鬟乱，鞭笼翠袖明。不知从此去，何处更倾城。
木犀 其二
方岳（宋代）

叶叶寒清粟粟黄，何年月斧落吴刚。秋风误到人间世，幽壑难藏天上香。

渺立尘氛群玉府，独餐沆瀣碧云乡。生来不并凡红紫，合在蟾蜍砚滴旁。
陶弘景三层楼听松风图
郑思肖（宋代）

弘景层楼掉太清，万龙捲翠响泠泠。此心不出三界看，一片秋声何处听。
思家五首
方回（元代）

湖海今非昔妙龄，未容许汜识陈登。
归心七里滩头棹，客思三茅阁上灯。
雪里梅香寻酒媪，雨前茶好待诗僧。
近来衰老嗟何似，怕啖杭州六月冰。
同游张园酒中各叹明年未知谁与此会余最衰病
陈傅良（宋代）

春过新烟能有几，愁生飞絮转难禁。
可怜衰白随年少，爱看残红到夜深。
一辈衣冠方事事，故园松竹已阴阴。
明年此会知谁共，雁荡山前寄好音。
偈颂十首 其六
释清了（宋代）

绝点纯清处，由来是半提。虚空休照镜，混沌莫妆眉。

隐隐忘兼带，寥寥罢晓机。雪消寒谷暖，花笑不萌枝。
加禄道中
孔武仲（宋代）

仆夫疲踬复小休，晴云澹澹更悠悠。
村陂无人鸟声乐，涧草不动春风柔。
长道此去星斗近，后期南来桑枯稠。
怀哉吾祖不温席，老矣长卿今倦游。
点绛唇 题枣花凭栏士女遗稿
姚华（清代）

心事斜阳，晚凉天乍新罗浅。碧芜莲苑。暮色兼愁满。

画稿匆匆，情系秋痕远。流光短。墨华重见。生恐风吹淡。
游田氏池亭
孔平仲（宋代）

磅礴青山入望长，古城东下见回塘。云阴更杂梧桐影，野气仍连菡萏香。

久处尘埃思浣濯，忽逢虚旷自清凉。主人华发能谈笑，犹抚归鞍恨夕阳。
和圣俞春雪
王圭（唐代）

二月犹逢雪，春寒一倍加。云重应阻雁，风横祇愁花。

碧水离思断，琼楼醉倚斜。谁知下帷苦，未晓已闻鸦。
句
杜荀鹤（唐代）

旧衣灰絮絮，新酒竹篘篘.（《唐诗纪事》）

只知断送豪家酒，不解安排旅客情。（《闻笛》。

《吟窗杂录》）
近体诗二十韵寄秉之
吕本中（宋代）

忆昔春将暮，分携桂岭边。落花依断陇，飞絮满长川。

风急吹残雨，云开放晓天。山光如欲动，草木不胜妍。

沽酒□村市，停骖近郭田。临行思款曲，已别更流连。

治邑烦游刃，编氓荷息肩。高牙久藏巧，笃行众推贤。

屡辱银钩贶，频更玉律迁。故乡迷薮泽，回梦渺云烟。

漂泊遥相望，穷愁秪自怜。爱闲身益懒，多病气仍孱。

故国因人问，新年底事传。政应升斗恋，聊结簿书缘。

诸老方推毂，乘时好著鞭。提撕起憔悴，腾踏动蜿蜒。

袖有平戎策，囊无封禅篇。功名期万里，富贵属丁年。

范蠡中兴越，田单卒破燕。异时归捆载，乞我买邻钱。
春后多阴偶成三首用复无逸来贶 其三
赵孟頫（元代）

仲春忽已过，四序随流波。水深不可厉，苦雨一何多。

田园颇在念，春事今如何。沉忧亦无益，言笑复言歌。
窖烟
钱时（宋代）

痴子纷纷随物转，真能转物万中无。
寒烟一阵江村晓，谁识人间造化炉。
赠沈复斋
吴惟信（宋代）

抛却萤囊读罢书，甘心奉道乐清虚。氅逢拜斗身方服，巾待过庭手未除。

无事遍求仙术学，有邪只用鬼兵驱。莫将鸡犬云中去，且占人间福地居。
次韵秋郊晚望
黄庭坚（宋代）

道同一指马，心解废耳目。
短生行衰谢，黄落看草木。
无怀世不知，有酒客可速。
谁能缚诗书，闭门抱羁独。
披襟临江皋，万籁发空谷。
风力斜雁行，山光森雨足。
壁虫先知寒，机织日夜促。
居人思行人，裘褐谁结束。
行人喜归来，邂逅天从欲。
可奈甑生尘，严霜冻杞菊。
次陈子真见别 其二
黄裳（宋代）

行轩犹远五云溪，烟雨霜风去鲁迟。净眼看山应是好，北来须乞送行诗。
送刘常父秋试兼简行父
陈造（宋代）

良乐伫目思骥子，工师择材须杞梓。
刘家昆宁近是用，直干百杞日千里。
戏彩之暇西鸡窗，平挹千古如探囊。
尺箠政自无坚强，况腰乌号手鱼肠。
乡邦惊叹有此客，一笔与翁箭锋直。
秋赋春闱溷子尔，老子贺书已濡笔。
香名联翩传里闾，珠宫贝阙方权舆。
他年日奉平反笑，更胜而今读贺书。
游江医园江避贼归四年花木皆再种已开花著子
朱翌（宋代）

避地归来四阅春，春来草木尽青青。
桃花暖逐桃花水，竹叶光临竹叶瓶。
闭户自求安乐法，活人时说卫生经。
移床却就溪边坐，照我新生白发星。
题义门胡氏华林书院
刁衎（宋代）

沙井地多异，华林景最幽。
溪声常到枕，山色正含秋。
树密苔封径，庭虚月满楼。
清癯光累世，高义集名流。
孝弟家风贵，儿孙学业优。
皇恩特表重，朝达咏篇留。
精溢千钟禄，荣过万户侯。
宦途惭未息，何日遂经游。
齐天乐 树园、橘公乘月来过，东坡泛舟赤壁之夕也。客去为词
陈洵（清代）

盟鸥不管今何夜，鹤声露华偏警。去烛听秋，钩帘坠叶，清绝吾庐人境。

孤光照岭。看如此江山，也堪乘兴。柳下扁舟，故开图画放吟咏。

迎风一笑动竹，素心晨夕数，凉味同永。镜底无尘，尊前有客，今古茫茫谁证。

沧桑变景。算佳日春秋，只传名胜。漫想髯仙，洞箫云外冷。
我昔何所梦
孙一元（明代）

我昔何所梦，所梦在南箕。下骑苍麒麟，被发浴天池。

日月相磨荡，雷电为争驰。鱼龙舂撞死，风雨失所师。

苍水使者怒，九潦丈人知。长跪告丈人，臣实愚以𧧺。

愿当谪下土，广轮受谴羁。手持青藜杖，濩落无所之。

朝投昆崙巅，暮宿渤澥涯。腥膻厌尘土，所过多魍魑。

沆瀣不自饱，五内常抱饥。浑沌日斲丧，颜色非旧时。

翩翩黄鹄鸟，相望不相随。空怀云锦字，无由报归期。
风中柳 秋日寄外
杨澄（清代）

每到秋来，黯黯倍增愁境。怯西风、时惊骨冷。梦回人远，正深闺风径，忆追欢、不禁酒醒。

暮鼓晨钟，几许韶华犹剩。问何堪、香抛粉尽。雕栏朱户，休教孤另，怕消瘦、相如多病。
奉和鲁望渔具十五咏。渔梁
皮日休（唐代）

波际插翠筠，离离似清籞.游鳞到溪口，入此无逃所。

斜临杨柳津，静下鸬鹚侣。编此欲何之，终焉富春渚。
行可元章再赋二诗依韵以酬前篇寓二后篇寓三 其二
王十朋（宋代）

朋得西南直谅闻，同行宜入仲尼门。交成一体慕龙友，政在诸家嗤鲁孙。

雪唱纷纭腊天瑞，词源汹涌峡江痕。二公如月如太白，我亦影随同一尊。
次韵京口叔祖见寄四首 其二
张镃（宋代）

山堂初展称婆娑，曲径移栽杂树多。应是我翁归舍后，便登繁要亦来过。
偈颂一百零一首
释慧性（宋代）

月挂长空，孤峰独宿。
幽鸟数声清，白云断处续。
佛眼难窥，拗直作曲。
羚羊挂角绝从由，无限清风生八极。
李德秀致政即席赋五言十韵用韵答之
魏了翁（宋代）

冬十有二月，期三百六旬。高怀局宇宙，良会惜参辰。

乘兴访安道，扣窗呼孔宾。袭人薰蕙若，夺目烂犀珍。

风景乾吟笔，林花眩醉裀。溪山逢旧识，水竹乐閒人。

岁籥逡巡换，春炜次第新。抚时嗟易失，涉道渺无因。

循物探天运，冥心观我身。相期共无斁，不与迹同陈。
晚凉行稻畦间
张耒（宋代）

草木秋微警，山川夏已深。
迎风云卷幕，沈日水浮金。
晚鸣吟高木，霏烟暝远林。
杖藜循野泽，谈笑不行吟。
初冬出扁门归湖上
陆游（宋代）

桑柘枝空叶作堆，斜阳更著角声催。
云归玉笥茫茫去，水下兰亭曲曲来。
稻垄受犁寒欲遍，渔船入市晚争回。
貂裘破弊霜风冷，愁对青灯拨瓮醅。
送西怀忠朝佐赴象州教授二首
赵蕃（宋代）

我今方从湖外归，君行重向湖外去。
湖南山水故佳绝，我独茫茫畏长路。
君行更过五岭南，象郡我亦闻人谈。
纵令为郡真尔好，愿勿久留归要早。
南歧之见
刘元卿（明代）

南歧在秦蜀山谷中，其水甘而不良，凡饮之者辄病瘿，故其地之民无一人无瘿者。及见外方人至，则群小妇人聚观而笑之曰：“异哉，人之颈也，焦而不吾类！”外方人曰：“尔之垒然凸出于颈者，瘿病之也，不求善药去尔病，反以吾颈为焦耶？”笑者曰：“吾乡之人皆然，焉用去乎哉！” 终莫知其为丑。
咏露珠
韦应物（唐代）

秋荷一滴露，清夜坠玄天。
将来玉盘上，不定始知圆。
晚投盐山县
李舜臣（明代）

行路一何难，迎曛尚据鞍。林应千鸟宿，天已万星寒。

月出明前渚，风声杂近滩。荒城知未远，隐隐气中看。
酬严司空荆南见寄
武元衡（唐代）

金貂再领三公府，玉帐连封万户侯。帘卷青山巫峡晓，

烟开碧树渚宫秋。刘琨坐啸风清塞，谢脁题诗月满楼。

白雪调高歌不得，美人南国翠蛾愁。
南山钓台
王思谏（明代）

相水东流湾复湾，苔矶流落自南山。浪翻桃瓣红鳞起，日入芦南百鸟还。

渔笛几声江月上，客星一点水云间。如何结得羊裘侣，坐占矶头七里滩。
赠湘南渔父
刘长卿（唐代）

问君何所适，暮暮逢烟水。独与不系舟，往来楚云里。

钓鱼非一岁，终日只如此。日落江清桂楫迟，

纤鳞百尺深可窥。沈钩垂饵不在得，白首沧浪空自知。
送友之吴门
海遐（清代）

东风吹柳拭烟轻，折赠柔条空复情。一望吴山千万叠，知君只在此中行。
司理叔文和过万桥诗复用前韵
王十朋（宋代）

少年一夕九起嗟，家贫亲老无生涯。河东先生独青眼，慨然许我修通家。

三十年间同转首，王谢依然作甥舅。时人咸笑孺子贫，杜老惟蒙丈人厚。

罢官闽峤初归来，登堂又荷倾金罍。诗诵白圭感前事，情钟我辈衔馀哀。

定向清朝力求退，呼宾剩设严冬鲙。从公杖屦鹿岩前，明月清风赵欧会。
留题兴安王庙
吕惠卿（宋代）

剪叶疏封意，归禾协济心。遗风固唐远，积德本周深。

逝水悲兴废，浮云阅古今。祠宫尚翚翼，鸣玉漱松阴。
田家书事
苏过（宋代）

路入铜鞮草木幽，不堪陇水断肠流。稍逢烟火人家住，似有桑麻场圃秋。

生理艰难何所乐，石田辛苦若为收。天公长与丰年好，安得仁人每问牛。
颂证道歌·证道歌
释印肃（宋代）

损法财，灭功德，
宁作常贫岐路客。身虽能触不能知，
只为前因无准则。
疟疾寄示圣俞
唐庚（宋代）

体中初微温，末势如汤镬。忽然毛发起，冷撼如振铎。

良久交战罢，顶背如释缚。尚觉头涔涔，眉额如镵凿。

空日一寒暑，有准如契约。伏枕两晦朔，枵然如空橐。

平生十围腹，病起如饥鹤。衰发本无几，脱去如秋箨。

到今仅能步，出没如尺蠖。旧闻五岭法，有此万户疟。

而我自侨寓，了不蒙阔略。况子又持养，何至亦例着。

此身自空虚，客疾安所托。请作如是观，无病亦无药。
寄题高汝一少卿识山堂
楼钥（宋代）

庐山之高谁不识，欲识其真了难得。
往来山中最亲切，岭为横看峰是侧。
曾从彭蠡望山外，识得山南昧山北。
山体如如本不动，人苦求之愈多惑。
君今一堂据湓城，香炉五老皆嘉宾。
莫问后前与向背，面目还君多识真。
君今与山如故人，慎毋忽作白头新。
堂中燕坐静且寿，君其於此知吾心。
书目所见者五首 其三
张侃（宋代）

盟鸥何处来，声和春喜近。宾鸿可怜生，呼群摩雾隐。

鸥鸿本何心，世人无义襟。责彼不责己，嗟嗟非独今。
晚菊
李果（清代）

迎冬方吐艳，篱下竟谁看？岂敢伤迟暮，何妨历岁寒。

孤怀原淡泊，独立未凋残。迟尔风前落，骚人佐夕餐。
归去来集字十首
苏轼（宋代）

与世不相入，膝琴聊自欢。
风光归笑傲，云物寄游观。
言话审无倦，心怀良独安。
东皋清有趣，植杖日盘桓。
郊庙歌辞。仪坤庙乐章。金奏（一本无此章）
佚名（唐代）

阴灵曜祉，轩曜降精。祥符淑气，庆集柔明。

瑶俎既列，雕桐发声。徽猷永远，比德皇英。
予自去冬闰十一月遣人还泰和迎候余弟子彦与
刘崧（元代）

转觉别来俱老大，四年不见奈愁何。
直须灯下狂呼酒，比较何人白发多。
偈颂一百二十三首
释崇岳（宋代）

佛眼觑不得，祖师提不起。
石裂崖崩，掀翻到底。
不风流处更风流，也是波斯入闹市。
学书 其六
林朝崧（清代）

姜芽敛手人非拙，珠玉挥毫我太痴。便恐求书穿户限，何须远过永禅师。
春雪
赵蕃（宋代）

寒气春深未肯归，雪花夜半忽成飞。
耳闻北地常如此，身老南成见苦稀。
卜岁唯知念丰歉，谈天不敢议祥袜。
江陵见李迷高下，千树郭西疑是蜚。
宜阳所居白蜀葵答咏柬诸公
武元衡（唐代）

冉冉众芳歇，亭亭虚室前。敷荣时已背，幽赏地宜偏。

红艳世方重，素华徒可怜。何当君子愿，知不竞喧妍。
西江月·莫论心肝肾肺
马钰（金朝）

莫论心肝肾肺。休搜南北东西。勿言震兑坎和离。别有些儿奥旨。吸尽江河淮济。星辰日月辉辉。精神气血赴丹池。便得超凡出世。
松柏
赵崇嶓（宋代）

松柏生高冈，不依贵者门。
松柏长青青，却荫贵者坟。
生非门墙交，而与丘陇亲。
淮南遇梵才吉上人因悼谢南阳畴昔之游
梅尧臣（宋代）

久已厌宦旅，故兹归江南。始时遽辞邑，不及事春蚕。

残腊犹在道，险阻固所谙。扁舟次淮海，喜遇释子谈。

契阔十五年，尚谓卧岩庵。偶见如夙期，淹留良亦甘。

叹逝独泫然，怀悲情岂堪。班班云中鸟，共看投夕岚。

曷不念旧隐，山水唯素耽。我从湖上去，微爵轻子男。
闻子规有感
朱淑真（宋代）

花落花开事可悲，等闲一醉失芳菲。园林初听莺声涩，庭径俄看蝶粉稀。

攲枕夜深无梦到，倚楼天外便魂飞。我无云翼飞归去，杜宇能飞却不归。
贺新郎题阙
白朴（元代）

喜气轩眉宇。念卢郎、风流年少，玉堂平步。车骑雍容光华远，不似黄梁逆旅。抖擞尽、貂裘尘土。便就莫愁双桨去，待经过、苏小钱塘渡。画图里，看烟雨。一樽邂逅歌金缕。望晴川、*峰瀑布，浪花湓浦。老我三年江湖客，几度登临吊古。怅日暮、家山何处。别后江头虹贯日，想君还东观图书府。天咫尺，听新语。
美人对镜歌
许玠（宋代）

天上雄鸡啼一声，人间万鸡相应鸣。美人红酣尚未醒，锁掣金匙鹦鹉惊。

鹦鹉从来巧言语，声聒锦帏残梦起。猛揎罗袖窝绿云，步逼妆台趁梳洗。

玉奁脱覆光烁人，洞房环曲惊晓春。不是清空月飞入，如何中有姮娥身。

轩辕百鍊今湮灭，扬州青铜却奇绝。人非照镜镜照人，镜亦分明为人说。

媸妍一镜固两般，狐妇怀奸心胆寒。闺中少女色庄丽，眉颊不妨终日看。
道逢新婚者
罗公升（宋代）

时危家如寄，生离恨终天。
称家毕婚姻，岂必齐宋贤。
白首未可期，乐此桃李年。
畸人感雉飞，七载操断弦。
三年扬州梦，化作空中烟。
大义古有制，私情岂云牵。
命也我所安，抚事增怅然。
书院杂咏 千叶黄梅
王十朋（宋代）

菊以黄为正，梅惟白最佳。徒劳染千叶，不似雪中花。
蒙秦治
张继先（宋代）

紫垣佳客有灵踪，独木为桥处处同。
一自浑家参太极，更谁连处上青空。
槛前怪木冬长碧，岩下灵光夜久红。
真泽不随时世斩，出尘人世入神功。
南龙兴寺残雪
白居易（唐代）

南龙兴寺春晴后，缓步徐吟绕四廊。老趁风花应不称，

闲寻松雪正相当。吏人引从多乘舆，宾客逢迎少下堂。

不拟人间更求事，些些疏懒亦何妨。
菩萨蛮
牛峤（唐代）

舞裙香暖金泥凤，画梁语燕惊残梦。门外柳花飞，
玉郎犹未残¤
愁匀红粉泪，眉剪春山翠。何处是辽阳，锦屏春昼长。
柳花飞处莺声急，晴街春色香车立。金凤小帘开，
脸波和恨来¤
今宵求梦想，难到青楼上。赢得一场愁，鸳衾谁并头。
玉钗风动春幡急，交枝红杏笼烟泣。楼上望卿卿，
窗寒新雨晴¤
熏炉蒙翠被，绣帐鸳鸯睡。何处有相知，羡他初画眉。
画屏重叠巫阳翠，楚神尚有行云意。朝暮几般心，
向他情谩深¤
风流今古隔，虚作瞿塘客。山月照山花，梦回灯影斜。
风帘燕舞莺啼柳，妆台约鬓低纤手。钗重髻盘珊，
一枝红牡丹¤
门前行乐客，白马嘶春色。故故坠金鞭，回头应眼穿。
绿云鬓上飞金雀，愁眉敛翠春烟薄。香阁掩芙蓉，
画屏山几重¤
窗寒天欲曙，犹结同心苣。啼粉涴罗衣，问郎何日残。
玉炉冰簟鸳鸯锦，粉融香汗流山枕。帘外辘轳声，
敛眉含笑惊¤
柳阴烟漠漠，低鬓蝉钗落。须作一生拚，尽君今日欢。
续感秋 其一
童凤诏（清代）

平野苍茫绕紫岑，楼高不觉峭寒侵。风尘雕鹗摩空健，橘柚人家向晚深。

泊渚当年谁放棹，挑镫永夜但闻砧。成连方是真同调，萧瑟蓬莱一曲琴。
古梅
释宝昙（宋代）

却尽铅华固自奇，更怜鬓发傲霜姿。
百年可敬春风面，四老仍扶汉惠时。
顾影不知身妩媚，嗅香全觉我支离。
殷勤为注铜瓶水，青子累累定著枝。
蓝田溪杂咏二十二首。东陂（一作忆皇子陂）
钱起（唐代）

永日兴难望，掇芳春陂曲。新晴花枝下，爱此苔水绿。
游罗浮宝积寺
陈元晋（宋代）

半生梦罗浮，世事缚两脚。
仙泉有谁何，生客那得酌。
君诗挹其腴，水味从此薄。
清游天所裁，望极南飞鹤。
玉楼春·射洪官酒元曾醉
魏了翁（宋代）

射洪官酒元曾醉。又六十八年重至。长江驿畔水如蓝，也应似、向人重翠。人生岂必高官贵。愿长对、诗书习气。陶家髻子作宾筵，有如个、嘉宾也未。
赠马德璘
郝经（元代）

从君跃马入长途，尊酒风云日便疏。白璧暗投皆若此，赤心知己更谁欤？

不能北阙纡奇策，甘向南山守敝庐。抱膝长吟意萧索，半生孤负五车书。
监宿书怀寄崔九象之
韩维（宋代）

偶随世缘出，岁晏未得还。
譬如无心云，会自归故山。
所嗟平生友，日夕阻追攀。
想子独宿夜，灯明深竹间。
试笔
刘弇（宋代）

卢蒲衰发故萧萧，绛节霓旌不易招。若使此身轻健得，会须归去掇翘䔄。
益昌次费伯矩赠行韵五首
洪咨夔（宋代）

朝气风生暮气归，将材零落事功微。
酸风斜谷祁山路，眼底何人插羽飞。
夜泛西湖示桑甥世昌
陆游（宋代）

嗟我客上都，忽已见暮春。
骑马出闇门，眯眼吹红尘。
西湖商贾出，山僧多市人；谁令污泉石，只合加冠巾。
黄冠更可憎，状与屠沽邻，齁齁酒肉气，吾辈何由亲！少须一哄散，境寂鸥自驯。
举手邀素月，移舟采青苹。
钟从南山来，殷殷浮烟津。
鹤发隐者欤？长歌收钓缗。
畏冷不竟夕，恨此老病身。
明发复扰扰，吾诗其绝麟。
沁园春
陈人杰（宋代）

取唐人“白衣闲亦贵，何必谒天阶”之句。友人池袭父邀予同赋，因作长短句遗之

禁鼓蓬蓬，忙杀公侯，穴城影中。正花前豪士，宿酲未解，松间逋客，清梦才浓。龙尾危机，犀围长物，何必飞书交子公。人间世，只闲之一字，受用无穷。

主人窗户玲珑。悟富贵荣华回首空。向竹梧侧畔，聚先秦录，兰荪里许，吟晚唐风。琴外鸿归，棋边鹭静，天把一丘荣此翁。孙刘辈，枉百年争战，一昧雌雄。
思越人（题挟弹人）
程正同（宋代）

曾把隋珠抵鹊来。拓弓花下不虚开。醉馀戏把行人弹，堪笑齐王谩筑台。

穿兔手，落雕材。狭斜衢路共徘徊。流星一点高飞处，笑坐金鞍歌落梅。